《新开小双晁子西有诗以韵答之二首 其一》
宋代·郭印

平生栖息地，往往旋修筑。为怜双净眼，不肯受羁束。

官居凿小双，容膝盖已足。于焉得逍遥，内视聊自牧。

廓廓乾坤大，冥冥鬼神服。是心不违仁，如种五谷熟。

乃知穷且贱，未必不为福。朋僚饷新诗，句法惊小陆。

秀色增云山，荣光发林木。何妨曳杖来，斯乐未敢独。

清谈可以饱，岂但蠲烦促。非必酒与肴，佳客始能速。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。